## Raskaudenkeskeytys, raskauden kesto yli 10+0 viikkoa (ohje potilaalle)

* On tärkeää, että päätös keskeyttää raskaus on oma, henkilökohtainen päätöksesi ja olet harkinnut asian tarkkaan.
* Raskauden keskeyttämiseen käytetään kahta eri lääkettä, jotka otetaan 1–3 vuorokauden välein.

### Ensimmäinen käynti keskeytysyksikössä

* Lääkärin vastaanoton jälkeen saat keskustella hoitajan kanssa tulevasta hoidosta, ja hän auttaa sinua tulevien ajanvarausten kanssa. Lisäksi voit tarvittaessa tavata sosiaalityöntekijän.
* Jos keskeytys voidaan aloittaa heti, saat suun kautta mifepristonitabletin. Lääke lisää kohdun supistusherkkyyttä ja pehmittää kohdunkaulaa.
* Keskeytyspäätöksen tulee olla varma ennen ensimmäisen lääkkeen ottamista, sillä jo tämä lääke yksinään voi johtaa raskauden keskeytymiseen.
* Jos raskaus on kestänyt yli 12 raskausviikkoa, tehdään raskaudenkeskeytys lääkkeellisesti Sosiaali- ja terveysalan valvontaviraston (Valvira) luvalla. Silloin keskeytys aloitetaan vasta, kun tieto keskeytysluvasta on saatu Valvirasta. Kun lupa on saatu, hoitaja soittaa sinulle ja sopii kanssasi ensimmäisen lääkkeen ottoajankohdan. Suun kautta otettava mifepristonilääkitys aloittaa raskaudenkeskeytyksen pehmittämällä kohdunkaulaa ja lisäämällä kohdun supistusherkkyyttä.
* Noin puolella potilaista vuoto tai kipu voi alkaa jo tämän mifepristonitabletin oton jälkeen. Kipuun voit tarvittaessa kotona käyttää parasetamolia 1 000 mg 1–3 kertaa vuorokaudessa ja ibuprofeiinia 600–800 mg 1–3 kertaa vuorokaudessa tai molempia.
* Jos oksennat kahden tunnin kuluessa mifepristonitabletin ottamisesta, osa lääkkeestä voi jäädä imeytymättä. Ota tällöin pikaisesti yhteys keskeytysyksikköösi, puhelinnumero \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Mifepristonitabletti otettu \_\_\_\_\_\_ / \_\_\_\_\_\_ klo \_\_\_\_\_\_

### Keskeytyspäivä osastolla tai poliklinikalla

* Tulo-aika \_\_\_\_\_\_/\_\_\_\_\_\_ \_\_\_\_\_\_ osastolle klo \_\_\_\_\_\_\_
* Saat syödä aamupalan kotona, ja voit ottaa tukihenkilön mukaasi sairaalaan. Sinulle pyritään järjestämään oma huone. Päivän kuluessa nesteen ja ravinnon antaminen arvioidaan vointisi ja raskaudenkeskeytyksen edistymisen perusteella.
* Ota jo kotona kipulääkkeet, mikäli sinua on ohjeistettu niin.
* Ennen hoitoon tuloa kotona tai keskeytysyksikössä otat toisen raskautta keskeyttävän lääkkeen, misoprostolin. 4 tablettia annostellaan syvälle emättimen. Vaihtoehtoisesti lääke annetaan kielen alle tai suun kautta, jos vuoto on jo alkanut runsaana. Saat tarpeen mukaan kipulääkettä. Misoprostoliannoksia voidaan antaa lisää (2 tablettia) 3–4 tunnin välein, kunnes raskaus keskeytyy.
* Keskeytykseen liittyy verenvuotoa ja alavatsakipua, joka voi olla voimakasta. Lääkkeiden haittavaikutuksina voi esiintyä pahoinvointia, oksentelua, ripulia, päänsärkyä, huimausta sekä vilunväristyksiä ja lämpöilyä.
* Kipulääkkeenä käytetään ensisijaisesti tulehduskipulääkettä ja parasetamolia. Tarvittaessa voidaan antaa vahvempia kipulääkkeitä, joiden käyttö estää autolla ajon usean tunnin ajaksi. Sovi mahdollisesta hakijasta jo ennen sairaalaan tuloa.
* Keskeytyksen jälkeen vointiasi seurataan osastolla muutaman tunnin ajan. Mikäli kohtu tyhjenee epätäydellisesti, voidaan joutua tekemään kaavinta päivystyksellisesti. Tämä saattaa pidentää sairaalassaoloaikaasi.
* Jos olet veriryhmältäsi Rh-negatiivinen, saat anti-D-immunoglobuliinipistoksen, jolla ehkäistään mahdollinen vasta-ainemuodostus seuraavassa raskaudessasi.
* Jos raskaus on kestänyt yli 15 raskausviikkoa, saat maidontuloa ehkäisevää lääkettä.
* Sairauslomaa kirjoitetaan tavallisesti 3–7 vuorokautta osastokäynnistä lähtien.

### Jälkihoito

* Vuoto kestää keskimäärin 2–3 viikkoa, mutta yksilöllinen vaihtelu on suurta. Ensimmäisinä päivinä vuoto on yleensä runsaampaa.
* Seuraavat kuukautiset voivat olla myös normaalia runsaammat. Kuukautiset alkavat noin 4–7 viikon kuluttua.
* Puhtaudesta huolehtiminen ehkäisee tulehduksia. Tee alapesu vedellä wc-käynnin yhteydessä päivittäin jokaisen siteenvaihdon yhteydessä ja vaihda side vähintään kahdeksan tunnin välein. Käytä jälkivuodon aikana terveyssiteitä. Vältä ammekylpyä, uimista ja yhdyntää ilman kondomia jälkivuodon ajan. Saunassa käyntiä ei suositella runsaimpina vuotopäivinä.
* Raskaudenehkäisystä huolehtiminen on tärkeää. Uudelleen raskaaksi tuleminen on mahdollista jo ennen seuraavia kuukautisia. Ehkäisypillereiden, -renkaan, -laastarin tai minipillereiden käytön voit aloittaa sairaalasta kotiutumisen jälkeen illalla tai viimeistään seuraavana aamuna. Ehkäisykapselit voidaan tarpeen mukaan asettaa osastolla keskeytyksen yhteydessä tai myöhemmin. Hormoni- tai kuparikierukka voidaan asettaa, kun raskaus on keskeytynyt. Kondomi on ainoa ehkäisyväline, joka suojaa seksitaudeilta.
* Ongelmat raskaudenkeskeytyksessä liittyvät yleensä kohdun epätäydelliseen tyhjentymiseen. Vuoto voi pitkittyä tai olla runsasta. Kohtu voi tulehtua, mikä aiheuttaa alavatsakipua, kuumetta ja pahanhajuista jälkivuotoa. Näistä syistä tarvitaan joskus antibioottihoitoa tai kohdun tyhjentämistä. Jos sinulla ilmenee yllä mainittuja oireita, ota yhteys keskeytysyksikköön \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

#### Selviytyminen

* Vaikka useimmat kokevat helpotusta, kun keskeytys on ohi, voi raskaudenkeskeytys olla psyykkisesti raskas.
* Tarvittaessa voit hakea apua omasta terveyskeskuksesta, mielenterveystoimistosta, seurakunnasta tai kriisikeskuksesta. Yhteystietoja paikallisiin tukipisteisiin: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Jos sinulla on ongelmia tai kysyttävää, ota yhteyttä (keskeytysyksikön yhteystiedot): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*-----------------------------------------------------------------------------------------------------------------------------------*

Ohjeet potilaille on laadittu päivitetyn Raskaudenkeskeytys Käypä hoito -suosituksen ([www.kaypahoito.fi](http://www.kaypahoito.fi)) perusteella.

